R400 000 per boorgat darem bitter duur, sê DAArgieffoto bloot ter illustrasie. Die uMgungundlovu-distriksmunisipaliteit in KwaZulu-Natal is van plan om 25 boorgate te sink – en dit volgens die DA teen ŉ allemintige bedrag van R400 000 elk. Die party vra nou in ŉ brief aan die waarnemende munisipale bestuurder dat ondersoek ingestel moet word na die munisipaliteit se voorgestelde sink van die boorgate. Daar is onlangs tydens ŉ raadsitting onthul dat die departement van samewerkende regering en tradisionele sake R20 miljoen aan die munisipaliteit beskikbaar gestel het om sogenaamde BBP-toilette en boorgate te lewer. Die opposisieparty sê nou hy is dankbaar vir die toilette en boorgate in ŉ landelike streek, maar die somme klop nie. “’n BBP-toilet is ŉ basiese struktuur met drie betonkante, ŉ puttoilet, ŉ dak en ŉ deur,” sê Hazel Lake, die DA se koukusleier in uMgungundlovu. Dit kos sowat R17 000 om só ’n toilet op te rig en die munisipaliteit beoog om 590 hiervan te laat bou. Die oorblywende R10 miljoen sal dus op 25 boorgate bestee word, wys Lake daarop. “Ons het die R400 000 per boorgat bevraagteken en daar is aan ons verduidelik dat dit grootmaattoevoerboorgate is. Die prys lyk egter steeds buitensporig, aangesien private boorgate teen minder as R40 000 gesink word. “Dit ruik na korrupsie.” Die Wet op Munisipale Finansiële Bestuur bepaal duidelik dat waarde vir geld altyd ŉ vereiste is. Die DA sê dit gebeur egter nie in die praktyk nie – ten koste van dienslewering. “Die probleem hiermee is dat soveel sakemoontlikhede, verhoogde ekonomiese aktiwiteit en selfindiensnemings bereik kan word as geld nie gemors word op kontrakteurs en dienste wat pryse opstoot nie,” sê Lake. “Indien daar redelike en mededingende markpryse betaal word en belastingbetalersgeld beskerm word, kan daar baie meer in infrastruktuurontwikkeling, dienslewering en vennootskappe tussen die private en staatsektor belê word. “Dit is hierdie kortsigtige, selfdienende en ‘kom-ons-verryk-die-minderheid-mentaliteit’ wat diegene wat dienste die meeste benodig benadeel, en natuurlike ekonomiese ontwikkeling afbreek wat sou plaasvind indien gesonde verstand in sakepraktyke gebruik is.”